भारतीय चित्रकला के प्राचीन स्वरूप में जहां सामंती चित्रों की भरमार है, वहीं अब जनवादी कला का रूप-स्वरूप दलित कला चेतना केंद्रित चित्रों की अपेक्षा भी करता है। कचरा बीनने वाले बच्चे, मजदूरी करते बाल श्रमिक, फुटपाथों पर जीवनयापन करने वाले लाखों वे लोग, जिनकी आवश्यकताएं रोटी से ज्यादा बढ़ ही नहीं पाई हैं या वे अनुसूचित और जनजाति के समाज, जो विकास की एक किरण के लिए आज भी मोहताज हैं। वे कब समकालीन कला के फलक पर उभर पाएंगे? दरअसल, विषयों से साक्षात्कार का सवाल हर कलाकार, चित्रकार या साहित्यकार के लिए शुरू से ही चुनौती भरा रहा है। यह चित्रकार की दृष्टि और उसकी सजगता पर भी निर्भर करता है। समसामयिक घटनाओं से प्रेरित जटिलताओं का सहज अंकन कलाकार को जहां उसके दायित्व के करीब ले जाता है, वहीं वह सामाजिक संत्रासों को भी रंग दे सकता है। उसके रंग क्या कहेंगे या उनकी भाषा क्या होगी, यह समय तय करेगा, लेकिन उससे निरंतर जुड़ाव उसकी प्रतिबद्धता में अवश्य आना चाहिए। बड़े-बड़े चित्रफलक बन रहे हैं, उन पर नए प्रयोग हो रहे हैं और रंगों की मार से वे अपनी ओर ध्यान आकर्षित भी रहे हैं। लेकिन वे मूक-से, बेजान दिखाई देते हैं। सामाजिक यथार्थ का स्वरूप भले स्थूल रूप में चित्रकारों ने समेटा है, लेकिन वह उपेक्षित जन-समाज को अपनी रंग योजना में शामिल नहीं कर पाया है।